**ПРОГРАМСКА ОРИЈЕНТАЦИЈА И ПЛАН ИЗДАВАЊА ЧАСОПИСА „ЗДРАВСТВЕНА ЗАШТИТА“ У 2014. ГОДИНИ**

**I - Програмска оријентација**

1. У часопису „Здравствена заштита“ у 2014. години биће објављивани стручно-научни радови из различитих тематских подручја, односно из области социјалне медицине, јавног здравства, економике здравства, здравственог осигурања, здравственог менаџмента, информатике, здравственог права и других области од интереса за здравствене установе у Србији.

Планирано је и усвајање нових програмских докумената (чији су нацрти сачињени) који се односе на издавање часописа а који ће унети новине у погледу структуре и начина функционисања Уређивачког одбора, као и новине у начину уређивања. Ти документи су:

-Пословник о раду Уређивачког одбора часописа „Здравствена заштита“ који на нов начин уређује начин функционисања и структуру тог тела и

-Правилник о уређивању и издавању часописа „Здравствена заштита“ који представља неку врсту „личне карте“ часописа, одређује опште и техничке карактеристике публикације.

Међу плановима за 2014. годину је и очекивање да ће стручњаци из иностранства који су током 2013. примљени у састав Уређивачког одбора својом стручношћу и искуством помоћи да се квалитет часописа подигне на још виши ниво. „Здравствена заштита“ тренутно је сврстана у категорију М53 – односно „научни часопис“. Један од приоритета уредништва биће да се повећа цитираност, број радова сарадника из иностранства те да часопис у наредном периоду буде сврстан у вишу категорију.

Током 2014 године почеће се с праксом да се радови чије се објављивање разматра шаљу на рецензије.

Што се тиче одабира радова, биће прихватани квалитетни радови стручњака из земље и иностранства, који тиме дају допринос развоју целокупног система здравствене заштите.

Поред тога, могу бити објављивани и текстови из делатности Коморе, Републичког фонда за здравствено осигурање, Министарства здравља и других министарстава, као и образовних организација.

2. У 2014. години, према Плану издавања часописа „Здравствена заштита“, биће објављено 6 бројева часописа, у обиму од око 82 стране.

По потреби, биће објављени ванредни и/или специјални тематски бројеви часописа, са посебним темама које буду од интереса за здравствене установе Србије.

3. У наредном периоду уређивања Часописа приступиће се остваривању услова за пријављивање часописа „Здравствена заштита“ у међународне цитатне базе.

4. У 2014. години наставља се презентирање Часописа путем вебсајта Коморе здравствених установа Србије и Народне библиотеке Србије.

Резимеи чланака објављују се у SCindeks-у (Српски цитатни индекс) при Народној библиотеци Србије и у COBISS.SR-ID 3033858.

Часопис Здравствена заштита депонује се у Дигиталном репозиторијуму Центра за научне информације Народне библиотеке Србије, а чланци из часописа се могу представити у Српском цитатном индексу у виду пуног текста у режиму отвореног приступа.

**II - План издавања часописа „Здравствена заштита“ у 2014. години**

Редовни бројеви часописа „Здравствена заштита“ биће објављивани свака два месеца:

Број 1/14 - фебруар месец,

Број 2/14 - април месец,

Број 3/14 - јуни месец,

Број 4/14 - август месец,

Број 5/14 - октобар месец,

Број 6/14 - децембар месец.

Ванредни и/или специјални бројеви часописа, посвећени посебним темама, биће објављени током године, према утврђеном посебном интересу.